ตลาดหุ้นเอเชียปรับตัวเพิ่มขึ้นเช้านี้ หลังราคาน้ำมัน WTI พุ่งกว่า 3%
ตลาดหุ้นเอเชียปรับตัวเพิ่มขึ้นเช้านี้ หลังราคาน้ำมัน WTI พุ่งกว่า 3%
11 ต.ค. 2559

ผู้สื่อข่าวรายงานว่า ตลาดหุ้นเอเชียปรับตัวขึ้นในเช้าวันนี้ โดยได้แรงหนุนจากตลาดหุ้นสหรัฐที่ปิดทะยานขึ้นเมื่อคืน หลังจากราคาน้ำมันดิบ WTI พุ่งขึ้นกว่า 3%
ดัชนี MSCI Asia Pacific เพิ่มขึ้น 0.1% สู่ระดับ 140.70 จุด เมื่อเวลาประมาณ 9.05 น.ตามเวลาโตเกียว ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,936.31 จุด เพิ่มขึ้น 76.22 จุด, ดัชนี SSE Composite ตลาดหุ้นจีนเปิดวันนี้ที่ 3,051.62 จุด เพิ่มขึ้น 3.48 จุด, ดัชนี HSI ตลาดหุ้นฮ่องกงเปิดวันนี้ที่ 24,013.84 จุด เพิ่มขึ้น 162.02 จุด, ดัชนี TAIEX ตลาดหุ้นไต้หวันเปิดวันนี้ที่ 9,311.79 จุด เพิ่มขึ้น 45.98 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,053.29 จุด ลดลง 3.53 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,872.79 จุด เพิ่มขึ้น 2.55 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,664.89 จุด ลดลง 0.43 จุด
ทั้งนี้ ราคาน้ำมันดิบ WTI พุ่งขึ้นกว่า 3% แตะที่ระดับกว่า 51 ดอลลาร์/บาร์เรล หลังจากนายวลาดิเมียร์ ปูติน ประธานาธิบดีรัสเซีย ได้กล่าวในที่ประชุมพลังงานโลก (World Energy Congress) ที่เมืองอิสตันบูล ประเทศตุรกี เมื่อวานนี้ว่า รัสเซียพร้อมที่จะให้ความร่วมมือในการจำกัดเพดานการผลิตน้ำมัน พร้อมระบุว่า มาตรการตรึงการผลิต หรือ ลดการผลิตนั้น ถือเป็นการตัดสินใจที่เหมาะสมในการรักษาเสถียรภาพของตลาดพลังงานโลก
ขณะที่นายคาหลิด อัล-ฟาลีห์ รมว.พลังงานซาอุดิอาระเบีย ได้แสดงความเชื่อมั่นว่า กลุ่มประเทศผู้ผลิตน้ำมันจะสามารถบรรลุข้อตกลงปรับลดกำลังการผลิต ในการประชุมของกลุ่มประเทศผู้ส่งออกน้ำมัน (โอเปก) ที่กรุงเวียนนา ประเทศออสเตรีย ในวันที่ 30 พ.ย.